wickkiey/tamil-wikipedia-chunked huggingface dataset:
# விக்கிப்பீடியா:முதற்பக்கக் கட்டுரைகள்/நவம்பர் 30, 2008

**மெம்ரிஸ்டர்** (*Memristor*) அல்லது **நினைவுகொள் மின்தடை** என்பது ஒரு புது வகையான இரு-மின்முனையம் கொண்ட அடிப்படை மின்னுறுப்பாகும். இப்புதிய மின்னுறுப்பின் கண்டுபிடிப்பை ஏப்ரல் 30, 2008 இல் அமெரிக்காவில் உள்ள "ஹியூலிட் பாக்கார்டு" நிறுவனத்தைச் சேர்ந்த ஆர். ஸ்டான்லி வில்லியம்சு என்பவரும் அவருடைய உடன் ஆய்வாளர்களும் அறிவித்தார்கள். இதனைக் கண்டுபிடிக்கும் முன்பு, மின்னியல் வரலாற்றில், மின்தடையம், மின்தூண்டி, மின்தேக்கி ஆகிய மூன்றே அடிப்படை மின் உறுப்புகளாக இருந்தன. இந்த *நினைவுகொள் மின்தடை* என்னும் புதிய உறுப்பானது ஓர் அடிப்படையான நான்காவது உறுப்பாகும்.  
---  
**மலையாளம்** தென்னிந்தியாவிலுள்ள கேரளத்தில் பெரும்பான்மையாகப் பேசப்படும் மொழியாகும். இந்திய அரசு அங்கீகரித்துள்ள மொழிகளில் இதுவும் ஒன்று. இம்மொழி கேரளத்தின் அதிகாரபூர்வ மொழியாகும். சிங்கப்பூர், மலேசியா, வளைகுடா நாடுகள் போன்றவற்றிலும் இம்மொழி பேசப்படுகிறது. திராவிட குடும்பத்தைச் சேர்ந்த மலையாளத்துக்கு தமிழ், சமசுகிருதம் முதலிய செம்மொழிகளோடு தெளிவான தொடர்புகள் உண்டு. மலையாளம் பேசுவோரைப் பொதுவாக மலையாளிகள் என அழைப்பர். இருப்பினும், அவர்களுடைய மாநிலத்தினைக் கொண்டு கேரளர்கள் எனவும் அழைப்பதுண்டு. உலகத்தில் 35 000 000 மக்கள் மலையாள மொழியினைப் பேசுகின்றனர்.  
---
<font size=+2>**உங்களுக்குத் தெரியுமா**</font>  
- **பிரித்தானியக் கிழக்கிந்தியக் கம்பனி** (படத்தில் கம்பனிக் கொடி) 1689 - 1858 காலப்பகுதியில் இந்தியா உட்பட தெற்கு ஆசியாவின் அனேக நிலப்பரப்புகளை தனியிரிமை பெற்ற வணிக நிறுவனமாக ஆண்டது.
- ஐக்கிய அமெரிக்காவின் ஆறவது குடியரசுத் தலைவர் **ஆபிரகாம் லிங்கன்** கறுப்பின அடிமைத்தனத்தை ஒழிக்கும் வண்ணம் சட்டங்களை அமுல்படித்தினார்.
- எந்த எண்ணுக்கு அதையும், 1 ஐயும் தவிர வேறு காரணிகள் அல்லது வகுனிகள் கிடையாதோ அவ்வெண் **பகா எண்**.
- இந்தியாவை வளர்ச்சி பெற்ற நாடாக மாற்றுவதற்கான திட்டத்தை முன்மொழிந்த **இந்தியா 2020** நூலின் ஆக்கர்கள் ய. சு. ராஜன், அப்துல் கலாம் ஆகிய இரு தமிழ் அறிவியலாளர்கள் ஆவர்.
- **தவளைக்கால் இறைச்சி** பிரான்ஸ், சீனா, வியட்நாம் நாட்டுச் சமையலில் விரும்பப்படுகிறது.
# கௌரி முகுந்தன்

**கௌரி முகுந்தன்** ஒரு இலங்கை அரசியல்வாதி ஆவார். இவர் திருகோணமலை பட்டனத்தெரு பகுதியை பிறப்பிடமாகவும், வளர்பிடமாகவும் கொண்டவர். இவர் திருகோணமலை மீனவ சமுதாயம் மூலமாக அரசியல் களத்தில் நுழைந்தவர். பின் தமிழர் தேசிய கூட்டமைப்பின் சார்பாக நகர சபை தேர்தலில் போட்டி இட்டு வென்றவர்.
# ராபர்ட் சூமான்

**ராபர்ட் அலெக்சாண்டர் சூமான்** என்றும் அழைக்கப்படுகின்ற **ராபர்ட் சூமான்** (Robert Schumann - 8 ஜூன், 1810 – 29 ஜூலை, 1856) ஒரு ஜேர்மானிய இசையமைப்பாளரும், அழகியல்வாதியும் (aesthete), செல்வாக்குப்பெற்ற இசைத் திறனாய்வாளரும் ஆவார். இவர் 19 ஆம் நூற்றாண்டின் மிகவும் புகழ் பெற்ற புனைவிய (Romantic) இசையமைப்பாளர்களுள் ஒருவர்.  
இவர் ஒரு திறமையான பியானோ இசைக் கலைஞராக வேண்டும் என விரும்பினார். பிரீட்ரிக் வியெக் (Friedrich Wieck) என்னும் இவரது ஆசிரியர், தன்னிடம் சில வருடங்கள் படித்தால் அவரை ஐரோப்பாவிலேயே பெரிய பியானோக் கலைஞராக ஆக்குவதாக உறுதியளித்திருந்தார். ஆனால், கையில் ஏற்பட்ட காயம் ஒன்றினால் சூமானின் எண்ணம் ஈடேறாமல் போயிற்று. என்னும் தனது இசை ஆற்றலை இசையமைப்பில் பயன்படுத்த அவர் முடிவு செய்தார். 1840 வரையில் இவரது வெளியிடப்பட்ட இசையமைப்புக்கள் அனைத்துமே பியானோவுக்கு ஆனவை. பின்னர் இவர் பியானோவுக்கும், இசைக்குழுக்களுக்குமான (orchestra) ஆக்கங்களை உருவாக்கினார். இசை பற்றிய இவரது எழுத்துக்கள் பல இவரும் சேர்ந்து நிறுவி, லீப்சிக்கிலிருந்து வெளிவந்த இசைக்கான சஞ்சிகையான "இசைக்கான புதிய சஞ்சிகை"யில் (Neue Zeitschrift für Musik) வெளியாயின.  
இவரது பியானோ ஆசிரியரான பிரீட்ரிக் வியெக்குடன் நடைபெற்ற கடுமையான வழக்குகளுக்குப் பின்னர் 1840ல், அவரது மகளும் பியானோக் கலைஞருமான கிளாரா வியெக்கைத் திருமணம் செய்துகொண்டார். தற்கொலைக்கு முயற்சி செய்த இவர், அதன் பின்னர் இரண்டு ஆண்டுகள் மனநோய் மருத்துவமனை ஒன்றில் சேர்க்கப்பட்டிருந்தார். இவர் தனது நடு வயதிலேயே காலமானார்.
# சீரொளி

, இங்கு ஓர் இசைநிகழ்ச்சியில் ஒளி அலங்காரமாக பயன்படுத்தப்படுகின்றது.]]  
**சீரொளி** (*Laser*, **லேசர்**) அல்லது **ஊடொளி** என்பது சில குறிப்பிட்ட சிறப்பான பண்புகள் கொண்ட ஒளி. பொதுவாக மின் விளக்கு, அகல்விளக்கு, கதிரவன் முதலானவற்றில் இருந்து வரும் ஒளியானது பல அலைநீளங்கள் கொண்ட ஒளிக்கதிர்களைக் கொண்டிருக்கும். அவற்றுள் ஒரே அலைநீளம் கொண்ட ஒளிக்கதிர்களும்கூட ஒன்றுக்கொன்று அலைமுகங்கள் மாறுபட்டும் முரண்பட்டும் காணப்படும். அதாவது ஓர் ஒளியலையின் அலைமுகம் ஏறுமுகமாக இருக்கும் போது, அதே அலைநீளம் கொண்டிருக்கும் வேறு ஒளியலைகள் இருந்தாலும் அவற்றின் அலைமுகம் இறங்குமுகமாக இருக்கக்கூடும். ஆனால் சீரொளி அல்லது லேசர் என்னும் தனிச்சிறப்பான ஒளியானது அவற்றுள் உள்ள ஒளியலைகள் யாவும் *ஒரே அலைநீளம்* கொண்டதாகவும், அவற்றின் அலைமுகங்கள் யாவும் ஒருசேர ஒத்தியங்கும் *ஒரே அலைமுகம்* கொண்டவையாகவும் இருக்கும். சீரொளியின் பயன்பாடுகள் பலவும் இப்பண்புகளை அடிப்படையாகக் கொண்டவை. சீரொளியானது **லேசர்** என்று பரவலாக அறியப்படுகின்றது. இந்த லேசர் என்னும் சொல் ஆங்கிலத்தில் முதலெழுத்துக்கூட்டலாக அமைந்த சுருக்கெழுத்துச்சொல். இது ***L**ight **A**mplification by **S**timulated **E**mission of **R**adiation* என்பதன் சுருக்கமாக** LASER** என்று அழைக்கப்படுகின்றது. *கதிர்வீச்சின் தூண்டு உமிழ்வு மூலம் செறிவூட்டப்பட்ட ஒளி* என்பதே இதன் பொருள். எனவே இது ஓர் ஒளிமிகைப்பிக் கருவி. அலைநீளங்களும் அலைமுகங்களும் சீரொற்றுமை பெற்று சீரொளியாக வெளிப்படும் ஒளி.  
மே 16, 1960 இல் அமெரிக்கக் கூட்டு நாடுகளில் உள்ள கலிபோர்னியா மாநிலத்தில் மாலிபு என்னும் இடத்தில் ஹியூஸ் ஆய்வகத்தில், தியோடோர் மைமான் (Theodore Maiman) என்பவர் முதன்முதலாக ஒரு செயற்கையாகச் செய்த சிவப்புக்கல் அல்லது கெம்பு என்னும் பொருளில் சீரொளி எழுப்பி புதுமை படைத்தார். இன்று இந்த சீரொளி அல்லது லேசர் நூற்றுக்கணக்கான தொழிநுட்பங்களில் பயன்பட்டு, ஆண்டுக்கு பல பில்லியன் டாலர் வணிகமாக உருவெடுக்க வழிவகுத்தது. சிவப்புக்கல் அல்லது கெம்பு என்பது நகைகள் செய்யப் பயன்படும் வகையான விலை உயர்ந்த, ஒருவகைப் படிகக்கல். இதில் குரோமியம் போன்ற வேற்றுப்பொருட்களை திட்டமிட்ட அளவில் அதனுள் கலந்து இதனைப் பயன்படுத்தினார். சீரொளி என்பது இன்று பல்வேறு திண்ம வளிமப் பொருள்களைக் கொண்டு உருவாக்கப்படுகின்றது. கணினி, மற்றும் இசைப்பெட்டிகளில் பயன்படும் டிவிடி (DVD), குறுந்தட்டு (குறுவட்டை, CD) போன்றவற்றில் இருந்து குறிபலைகளைப் பெறவும் இந்த சீரொளி மிகவும் பயன்படுகின்றது. பலவகையான கணி அச்சு எந்திரங்கள், கடைகளில் வாங்கும் பொருளை அடையாளம் காட்டப் பயன்படும் சீரொளி வருடி (scanner), இசைநிகழ்ச்சிகளில் ஒளியலங்காரம் செய்யப்பயன்படும் சீரொளிக்கற்றைகள் என்பதில் இருந்து தொழிலகங்களில் தடிப்பான இரும்பை வெட்டி அறுப்பது, அலுமினியல் குழாய்களை ஒட்டவைப்பது வரை பற்பல பயன்பாடுகளுக்குச் சீரொளி பயன்படுகின்றது.
சீரொளியை ஆக்கி புதுமை படைத்தார்.]]
# சீரொளி

## சீரொளி இயற்பியல்

ஒரு அணு அதிக சக்தி நிலையில் குறைந்த சக்தி நிலைக்கு வரும் பொழுது எஞ்சிய ஆற்றலை மின்காந்த அலைகள்ஆக வெளியிடுகிறது. இந்த ஆற்றல் சில சமயம் அருகில் உள்ள அணுக்களால் உள்வாங்கபடுகிறது அல்லது வெளியிடப்படுகிறது. வெளியிடப்படும் ஒளியின் அலை நீளம் அந்த அணுவில் ஏற்பட்ட அணு தாண்டல்க்கு (atomic transition) ஏற்றவாறு அமையும். இந்த நிகழ்வு இரு வழிகளில் நடைபெறுகிறது. 1. *தன்னிச்சையான காலல்* (Spontaneous emission), 2. *தூண்டப்பட்ட காலல்* (Stimulated emission).
# சீரொளி

## சீரொளி இயற்பியல்

### தன்னிச்சையான உமிழ்வு (Spontaneous emission)

*தன்னிச்சையான உமிழ்வு* என்பது ஒரு அணு அதன் உயர்ந்த ஆற்றல் நிலையில் இருக்கும் கலத்தை குறிக்கும். பொதுவாக அணுக்களின் அணு மாற்றத்தின் காலம் நனோநொடிகளிலோ அல்லது மைக்ரோ நொடிகளிலோ இருக்கும். இந்த காலம் முடிந்த பின் அணு மாற்றம் எற்பட்டு குறைந்த ஆற்றல் நிலைக்கு செல்லும். இதன் விளைவாக வெளியிடப்படும் ஒளி எந்த திசையிலும் இருக்கலாம். இதை தன்னிச்சையான உமிழ்வு என்று அழைக்கபடுகிறது.
# சீரொளி

## சீரொளி இயற்பியல்

### தூண்டப்பட்ட உமிழ்வு (Stimulated emission)

*தூண்டப்பட்ட உமிழ்வில்* அதிக ஆற்றல் நிலையில் உள்ள அணு குறைந்த ஆற்றல் நிலைக்கு வரும் முன்பாகவே அடுத்த ஒளியணுவினால் (photon) தூண்டபட்டு குறைந்த ஆற்றல் நிலைக்கு வருகிறது. இந்த நிகழ்வு தன்னிச்சையான வாழ்நாளுக்கு குறைவான சமயத்தில் நிகழ்கிறது. இது போன்று துண்டபட்டு நிகழும் செயல் தூண்டப்பட்ட உமிழ்வு ஆகும். இந்த நிகழ்வில் இரண்டாவது ஒளியணு உள்கொள்ளபடுவதில்லை மாறாக இந்த ஒளியணு அணு மாற்றதை துண்ட மட்டுமே செய்கிறது. இதனால் இரண்டு ஒளியணுகள் வெளியிடபடுகிறது. இந்த இரண்டு ஒளியணுகளும் ஒரே தசையில் பயணிக்கிறது. இரண்டாவது ஒளியணு முதல் ஒளியணுவின் அலை நீளத்தையும் (wavelength), கட்டத்தையும் (phase) மற்றும் முனைவாக்கதையும் (polarization)கொண்டுள்ளது. இதன் விளைவாக வெளியிடப்படும் ஒளி சிறப்பு வாய்ந்த லேசர் ஒளி என்று அழைக்கபடுகிறது.
# சீரொளி

## சீரொளி பண்புகள்

### ஒற்றை நிறதன்மை (Monochromaticity)

வெள்ளை நிற ஒளி பல நிறங்களாக பிரிவதை நிறமாலை என்கின்றோம். இதற்கு மாறாக ஒரே நிறமாக ஒளி இருந்தால் அதனை ஒற்றை நிறதன்மை (monochromaticity) என்றழைக்கபடுகிறது. சொலபோனால் சீரொளியும் இது போன்றதே! வெள்ளை நிறதின் அலைவரிசையை (bandwidth) சுமார் 300 நானோமீ. அதே வெள்ளை நிற ஒளியை ஒரு சிவப்பு வடிகட்டியுனுள் (filter) செலுத்தினால் சிவப்பு நிறமாக வெளிப்படும். இந்த சிவப்பு நிறம் பொதுவாக 10 முதல் 20 நானோமீ வரை இருக்கும். ஆனால் HeNe சீரொளியின் அலைவரிசையை 1 நானோமீக்கும் குறைவு. இருப்பினும் ஒற்றை நிறதன்மை என்றால் ஒரேஒரு ஒளி அதிர்வு இருக்கவேண்டும் அல்லவா? ஆனால் சீரொளி அலைவரிசையை என்றுமே பூஜ்யமாக இருபதில்லை. இதற்கு காரணம் சரியான ஒற்றை நிறதன்மை என்பது நிச்சயமற்ற கோட்பாடை (uncertainty principle) மீறும் தன்மை ஆகும். இந்த கோட்பாடு நவீன அறிவியலின் ஆணிவேர் ஆகும். ஆதலால் இந்த கோட்பாட்டின் படி ஒரு ஒளியின் அலைநீளம் துளியமாக தெரிந்துவிட்டால் அவ்வொளி எவ்வளவு நேரம் ஒளித்து கொண்டிருக்கும் அல்லது ஒளித்து கொண்டிருக்ககூடும் என்பது கேள்விக்குறியே! அதாவது அந்த ஒளி என்றென்றும் ஒளிர்ந்துகொண்டே இருந்ததது, இன்னும் இருக்கும்! இந்த நிலை நடக்காத ஒன்று. ஆதலால் ஒற்றை நிறதன்மை சீரொளியில் குறிப்பிடுவது ஒரு சிறிய அலைவரிசையை கொண்டதே ஆகும்  
1939 இல் வாலெண்ட்டின் வாப்பிரிக்காந்த் (Valentin A. Fabrikant) குறைந்த நீளமுள்ள அலைகளில் தூண்டு உமிழ்வு வழி மிகைப்பு ஏற்படும் என்பதை முன்பகர்ந்தார்.  
1947 இல் வில்லிசு லாம்பு (Willis E. Lamb) மற்றும் ஆர். சி. ரெதர்ஃவோர்டு (R. C. Retherford ) ஆகிய இருவரும் ஐதரசனில் தூண்டு கதிர் உமிழ்வு நிகழ்வதை முதன்முதல் காட்டினார்கள.
# சீரொளி

## சீரொளி பண்புகள்

### லேசர் அல்லது சீரொளி

-நியான்(HeNe) சீரொளி (லேசர்). நடுவே வெளிச்சமாகத் தெரியும் ஒளிக்கற்றை சீரொளி அல்ல, ஆனால், குழலில் இருந்து வெளிப்பட்டு வலப்புறம் தெரியும் திரையில் சிவப்பு நிறத்தில் தெரியும் புள்ளி காற்றில் வெளிப்பட்ட லேசர் ஒளியால் உருவானது. இந்த சீரொளியானது வளைமப்பொருளில் உருவானது. இது வளிமச் சீரொளி (gas laser)]]
# சீரொளி

## சீரொளி பயன்பாடுகள்

- சீரொளியினைப் பயன்படுத்தி கடினமான பொருள்களில் மிக நுண்ணிய துளைகளிடவும், வெட்டவும், பற்றவைப்பதற்கும் பயன்படுகிறது.
- பொருள்களின் தன்மையை சோதிக்க உதவும்.
- ஒளியியல் இழை (optical fiber) செய்தித் தொடர்பில் குறைக்கடத்தி லேசர் (semi conducting laser) பயன்படுகிறது.
- குறுவட்டு இயக்கி (CD player), வன்வட்டு இயக்கிகளில் (DVD player) சீரொளி முக்கியப் பங்கு வகிக்கின்றது.
- இராமன் நிறமாலையில் (Raman spectroscopy) பயன்படுகிறது.
- மிக நுண்ணிய அறுவை சிகிச்சைகளில் சீரொளி பயன்படுகிறது.
- எண்டோஸ்கோப்பியில் (endoscopy) சீரொளி பயன்படுகிறது.
- கண் விழித்திரையை நீக்குதலில் பயன்படுகிறது.
# தியோடோர் மைமான்

**தியோடோர் ஆரோல்டு "டெட்" மைமான்** (Theodore Harold "Ted" Maiman) (ஜூலை 11, 1927 - மே 5, 2007) ஓர் அமெரிக்க இயற்பியலாளர். இவர் 1960 இல் சீரொளி (லேசர்) யைக் கண்டுபிடித்து முதலில் செய்து காட்டியவர். 1983 இல் வுல்ஃவ் பரிசும், 1987 இல் ஜப்பான் பரிசும் பெற்றார். *லேசர் ஆடிசி* என்னும் நூலை எழுதினார்.  
மைமான் லாஸ் ஏஞ்சலிசில் 1927 ஆம் ஆண்டு ஜூலை 11, 1927 பிறந்தார். தன் பள்ளி நாட்களில் மின் கருவிகளையும் வானொலி வாங்கிகளை செப்பனிட்டும் பணம் ஈட்டி அதைப் பயன்படுத்தி கொலராடோ பல்கலைக்கழகத்தில் பொறியியல் இயற்பியல் துறையில் இளங்கலை (B.S.) படிப்பைத் துவங்கினார். 1949 இல் பட்டம் பெற்றபின், மேற்படிப்புக்காக ஸ்டான்போர்டு பல்கலைக்கழகத்தில் சேர்ந்து மின்னியல் துறையில் முதுநிலை பட்டத்தை 1951 இலும், முனைவர் ஆராய்ச்சிப் பட்டத்தை 1955 இலும் பெற்றார். அவருடைய முனைவர் ஆய்வுப் பட்டப்படிப்பு, செய்முறை இயற்பியலில், வில்லிசு லாம்பு (Willis Lamb) வழிகாட்டலின் கீழ் நடைபெற்றது. தன் முனைவர் பட்டப் படிப்பில் ஆற்றலால் தூண்டப்பட்ட ஹீலியம் அணுக்களின் எதிர்மின்னிகளின் நுட்ப ஆற்றல் நிலை மாற்றங்களை (fine structure) நுண்ணலை-ஒளியலை அளவீடுகள் மூலம் ஆய்வு செய்தார்.  
மைமானின் சீரொளிக் கருவியை முனைவர் ரால்ஃவ் எல். அட்சின்சன் ( Dr. Ralph L. Hutcheson) வளர்த்துத் தந்த சிகப்புக்கல் அல்லது கெம்பு என்னும் படிகத்தைக் கொண்டு உருவாக்கி மே 16, 1960 இல் வெற்றிகரமாக இயக்கிப் புதுமை படைத்தார். அப்பொழுது இவர் அமெரிக்காவில் கலிபோர்னியாவில் உள்ள மாலிபு என்னும் இடத்தில் உள்ள ஹியூஸ் ஆய்வகத்தில் செய்தார்.  
சீரொளியை யார் கண்டுபிடித்தார்கள் என்பதில் கார்டன் கூல்டு (Gordon Gould ) பல வழக்குகள் ஏற்பட்டு, கடைசியில் கார்டன் கூல்டு என்பார்தான் முதலில் வகுத்து (design) கண்டுபிடித்தார் என்றுகூறி அவருடைய காப்புரிமங்களுக்கே முன்னுரிமைகள் அளிக்கப்பட்டன, ஆனால் மைமானுடைய காப்புரிமம் மற்ரும் அவருடைய ஆய்வின் பயனாகவும் அவர்தான் முதன்முதலில் சீரொளியை செய்து காட்டினார் என்பதில் எந்த கேள்விக்கும் இடமில்லாமல் முடிவாகியது.  
ஹியூஸ் ஆய்வகத்தை விட்டுச் சென்றபின் குவாண்ட்ரான் என்னும் நிறுவனத்தில் சேர்ந்து அங்கு லேசர் மேம்பாட்டுப்பணிகளைச் செய்து வந்தார். 1962 இல் யூனியன் கார்பைடு நிறுவனத்துக்கு முழுச்சொந்தமான, புதிதாக நிறுவப்பட்ட, கோராட் கார்ப்பொரேசனின் (Korad Corporation) தலைவராக (president) பொறுப்பேற்றார். பின்னர் 1968 இல் மைமான் அசோசியேட்ஸ் என்னும் நிறுவனத்தைத் தொடங்கினார்.  
இவருடைய லேசர் கண்டுபிடிப்புக்காக இருமுறை நோபல் பரிசுக்குப் பரிந்துரைக்கப் பட்டார் எனினும் இவர் அப்பரிசைப் பெறவில்லை. அமெரிக்காவின் தேசிய .அறிவியல் உயர்கல்விக்கழகம், தேசிய பொறியியல் உயர்கல்விக்கழகம் ( National Academies of Science and Engineering) ஆகிய இரண்டிலும் உறுப்பினராகத் தேர்தெடுக்கப்பட்டார் . 1966 இல் ஆலிவர் இ. பக்லி பரிசும் (Oliver E. Buckley Prize) 1983/84 இல் வுல்ஃவ் பரிசும், 1987 இல் ஜப்பான் பரிசும் பெற்றார். பல பல்கலைக்கழகங்கள் கௌரவ (பெருமை) முனைவர் பட்டம் அளித்துப் பெருமைப் படுத்தின. அவற்றுள் கடைசியாக 2002 இல் கனடாவில் வான்கூவரில் உள்ள சைமன் பிரேசர் பல்கலைக்கழம் பெருமை முனைவர் பட்டம் அளித்தது.  
மைமான் சிஸ்டெமிக் மாஸ்டோசைட்டோசிஸ் (systemic mastocytosis) நிலையால் மே 5, 2007 இல் கனடாவில் உள்ள வான்கூவரில் இறந்தார். அங்கு இவர் தன் மனைவியுடன் வாழ்ந்திருந்தார்
# மண்டியா மாவட்டம்

**மண்டியா மாவட்டம்** கர்நாடக மாநிலத்தில் உள்ள ஒரு மாவட்டம். இம்மாவட்டத்தின் தெற்கில் மைசூர் மாவட்டமும் மேற்கில் அசன் மாவட்டமும் வடக்கில் தும்கூர் மாவட்டமும், கிழக்கில் பெங்களூர் மாவட்டமும் எல்லைகளாக அமைந்துள்ளன. இங்குள்ள முக்கியமான நகரம் மண்டியா ஆகும்.  
இம்மாவட்டத்தில் காவிரி ஆறும் அதன் துணையாறுகளான ஹேமாவதி, சிம்சா, லோகபவானி, வீரவைசுணவி ஆகியனவும் பாய்கின்றன. இந்த மாவட்டம் 4850 சதுர கி.மீ. பரப்பளவில் அமைந்துள்ளது.
# மண்டியா மாவட்டம்

## ஆட்சிப் பிரிவுகள்

இந்த மாவட்டத்தை கீழ்க்காணும் வட்டங்களாகப் பிரித்துள்ளனர்.
- மண்டியா வட்டம்
- மத்தூரு வட்டம்
- மளவள்ளி வட்டம்
- பாண்டவபுரா வட்டம்
- நாகமங்கல வட்டம்
- கிருஷ்ணராஜப்பேட்டை வட்டம்
- ஸ்ரீரங்கபட்டண வட்டம்
# மண்டியா மாவட்டம்

## இணைப்புகள்

- http://www.karunadu.gov.in/gazetteer/GazetteerMandya2009/Chapter-14.pdf
- http://www.mandya.nic.in/
# ஆர்தர் ராம்போ

**ஜான் நிக்கோலாஸ் ஆர்தர் ராம்போ** (Jean Nicolas Arthur Rimbaud - 20 அக்டோபர் 1854 – 10 நவம்பர் 1891) என்னும் முழுப்பெயர் கொண்ட **ஆர்தர் ராம்போ** சார்லேவில் (Charleville) என்னும் இடத்தில் பிறந்த ஒரு பிரெஞ்சுக் கவிஞரும், அரசின்மைவாதியும் ஆவார். நவீன இலக்கியம், இசை, ஓவியம் என்பவற்றில் இவரது செல்வாக்கு நீண்டகாலம் நிலைத்திருந்தது. மிக இளம் வயதிலேயே அவரது மிகப் புகழ் பெற்ற ஆக்கங்களை இவர் எழுதினார். இவரை ஒரு "குழந்தை ஷேக்ஸ்பியர்" என விக்டர் ஹியூகோ புகழ்ந்துள்ளார். ஆனால் இருபத்தொரு வயதாகு முன்பே ஆக்க எழுத்துக்களை நிறுத்திவிட்டார். எனினும் தனது வாழ்க்கைக்காலம் முழுதும் ஒரு சிறந்த கடித எழுத்தாளராக விளங்கினார். இவர் ஓய்வொழிவின்றி மூன்று கண்டங்களில் விரிவாகப் பயணம் செய்தார். 37 வயது நிறைந்து ஒரு மாதமாகு முன்னரே புற்றுநோய் காரணமாக இவர் காலமானார்.
# ஃபிபொனாச்சி

**ஃபிபொனாச்சி** (Fibonacci - கிபி 1170 – 1250) ஒரு இத்தாலியக் கணிதவியலாளர்.
இக் கணிதவியலர் பல பெயர்களாலும் அறியப்படுகின்றார்.
*பீசாவின் லியொனார்டோ*, *லியொனார்டோ பிசானோ*, *லியொனார்டோ பொனாச்சி*, *லியொனார்டோ ஃபிபொனாச்சி* போன்ற பல பெயர்களாலும் அறியப்பட்டார். இடைக் காலத்தின் மிகத் திறமை வாய்ந்த கணிதவியலாளர் என இவர் கருதப்படுவதும் உண்டு.  
பின்வருவனவற்றுக்காக இவர் தற்கால உலகில் அறியப்படுகிறார்:  
- இந்து-அரபிக் எண்முறையை ஐரோப்பாவில் அறிமுகப் படுத்தினார். 13 ஆவது நூற்றாண்டில் இவரெழுதி வெளியிட்ட *கணிப்பு நூல்* என்னும் பொருள் கொண்ட *லிபெர் அபாச்சி* *(Liber Abaci)* என்னும் நூலில் இக்கருத்துகள் பதிவாயின.
- ஃபிபோனாச்சி எண்கள் எனப்படும் எண் வரிசையை இவர் கண்டு பிடிக்கவில்லை. எனினும் தனது நூலில் எடுத்துக்காட்டாகப் பயன்படுத்தியுள்ளார். இதனால் இவ்வெண்ணுக்கு இவரது பெயரைத்தழுவிப் பெயரிடப்பட்டது.
# ஃபிபொனாச்சி

## வரலாறு

லியொனார்டோ இத்தாலியில் உள்ள பீசா நகரில் 1170 ஆம் ஆண்டில் பிறந்தார். இவரது தந்தை குக்லியெல்மோ, *எளிமையான* அல்லது *நல்லியல்புள்ள* என்னும் பொருள்கொண்ட "பொனாச்சியோ" என்னும் பட்டப்பெயரால் அழைக்கப்படுவந்தார். லியொனார்டோவுக்கு ஒன்பது வயதாக இருக்கும்போதே இவரது தாய் அலெசாந்திரா இறந்துவிட்டார். லியொனார்டோ இறந்த பின்பே இவரை ஃபிபிபொனாச்சி என அழைத்தனர். இது, *பொனாச்சியோவின் மகன்* எனப் பொருள் தரும் *ஃபிலியஸ் பொனாச்சி* என்பதன் சுருக்கம் ஆகும்.
# இல்லத்துப் பிள்ளைமார்

இந்தியாவில் தமிழ்நாட்டில் தென் மாவட்டங்களில் அதிகமாகவும் மற்ற மாவட்டங்களில் குறைவாகவும் **இல்லத்துப் பிள்ளைமார்** சமுதாயத்தினர் வசித்து வருகின்றனர். இவர்கள் ஈழவர், இல்லத்தார், பணிக்கர் என பெயர்களிலும் அழைக்கப்படுகின்றனர். இவர்கள் ஆயுர்வேத மருத்துவர்களாகவும், படைவீரர்களாகவும், களரி பயிற்சியாளர்களாகவும், விவசாயிகளாகவும், வணிகர்களாகவும் உள்ளனர். சிலர் துணித்தயாரிப்பு, கள்ளிறக்கம் மற்றும் மது வணிகம் ஆகிய தொழில்களில் உள்ளனர்.ஈழத்து மன்னனார்கள் என்ற ஈழவ(திய்யா) மன்னர் பரம்பரைகளும் கேரளத்தில் இருந்தது.  
சமூகத்தினுள் இருந்த அங்கச்சேகவர் என்ற வீரர் பிரிவு உள்ளூர் மன்னர்களுக்கு படைத்தளபதிகளாக இருந்துள்ளனர்.இவர்களில் சிலர் களரி பயட்டு விளையாட்டில் சிறந்து விளங்கினர். அறுபத்துமூன்று நாயன்மார்களில் ஒருவரான ஈழவ சமுதாயத்தைச் சேர்ந்த ஏனாதி நாயனார் அரசர்களுக்கு வாட்படை பயற்சி அளிக்கும் போர்த்தொழில் ஆசிரியராய் இருந்தார் என்பது இங்கே குறிப்பிடத்தக்கது.  
இந்த சமுதாயத்தினர் தமிழ்நாட்டில் பெரும்பான்மையாக இருக்கும் தந்தை வழி உறவுத் துவக்கத்தில் மாறுபட்டு தாய் வழி உறவுத் துவக்கத்தைக் கொண்டுள்ளனர். இந்தச் சமுதாயத்தினரில் ஒரு பெண்ணிற்குப் பிறக்கும் குழந்தைகள் அந்தப் பெண்ணின் வழித்தோன்றலாகவே கருதப்படுகிறது. இந்த சமுதாயத்தில் மூட்டு இல்லம், பளிங்கில்லம், தோரணத்தில்லம், சோழிய இல்லம், மஞ்சநாட்டு இல்லம் எனும் ஐந்து இல்லங்கள் வழியிலான உட்பிரிவுகள் உள்ளது. இந்தப்பிரிவுகளை மையமாகக் கொண்டே உறவுமுறைகள் கடைப்பிடிக்கப்படுகிறது. பெண்ணிற்கு சமனுரிமை கோரிப் போராடி வரும் இன்றைய நிலையில் துவக்கத்திலேயே முன்னுரிமை கொடுத்த முதல் சமுதாயம் இல்லத்துப் பிள்ளைமார் சமுதாயம்தான் என்பது இங்கே குறிப்பிடத்தக்கது.
# இல்லத்துப் பிள்ளைமார்

## இல்லம் எனும் உட்பிரிவுகள்

இல்லத்துப்பிள்ளைமார் சமுதாயத்தில் மூட்டு இல்லம், மஞ்சநாட்டு இல்லம், பளிங்கு இல்லம், சோழிய இல்லம், தோரணத்து இல்லம் என ஐந்து இல்லங்கள் உட்பிரிவுகளாக பிரிக்கப்பட்டுள்ளது.
# இல்லத்துப் பிள்ளைமார்

## இல்லம் எனும் உட்பிரிவுகள்

### மூட்டில்லம்

சிவருத்திரரின் முதல் மனைவியான பாணபண்டிதரின் மகளான கண்டிகை தேவி இந்தக் குடும்பத்திற்கு ஆதி மூட்டானவள் என்பதாலும், முதலில் இல்லற இன்ப மூட்டியவள். துணி மூட்டும் தொழில் செய்யும் வகுப்பைச் சேர்ந்தவள் மற்றும் வீணை மீட்டும் வீட்டிலிருந்து வந்தவள் ( மீட்டுதல் மூட்டுதல் என மருவியது) என்ற உட்கருத்துக்களுக்கேற்ப அவளை மூட்டு இல்லத்தாள் என்று அழைத்து , அவள் குழந்தைகள் "மூட்டில்லம்" என்று அழைக்கப்பட வேண்டும் என்றும் தெரிவித்தார். மேலும் சிவருத்திரருக்கு கண்டிகைதேவி முதல் மனைவியானதால் அவளை முதலில் பெருமைப் படுத்துவது போல மூட்டில்லத்தவருக்கு எவ்விடத்திலும் முதல் மரியாதை அளிக்கப்பட்டு வருகிறது.
# இல்லத்துப் பிள்ளைமார்

## இல்லம் எனும் உட்பிரிவுகள்

### மஞ்சநாட்டில்லம்

சிவருத்திரரின் இரண்டாவது மனைவியான மஞ்சளை உபயோகித்து மளிகை வியாபாரம் செய்து வந்த தத்த செட்டியாரின் மகளான உமையாள், மஞ்சகுப்ப நாட்டில் பிறந்தவள், மஞ்சள் வியாபாரம் செய்து வந்தவரின் மகள், மேகங்கள் (மஞ்சு) வந்து தூங்கும் அளவிலான உயர்ந்த மாளிகையில் வளர்ந்தவள், மெத்தை (மஞ்சம்) விரித்த வீடுகளில் வசித்தவள் என்ற கருத்துகளுக்கேற்ப அவளை மஞ்சநாட்டில்லத்தாள் என அழைத்து இனி அவள் குழந்தைகள் "மஞ்ச நாட்டில்லம்" என்று அழைக்கப்பட வேண்டும் என்றார்.
# இல்லத்துப் பிள்ளைமார்

## இல்லம் எனும் உட்பிரிவுகள்

### பளிங்கில்லம்

சிவருத்திரரின் மூன்றாவது மனைவியான நள்ளி வேந்தர் குமாரியான தத்தை, அரண்மனைப் பெண், பளிங்கு மாளிகையில் வசித்தவள் என்று பொருள் விளங்க பளிங்கில்லத்தாள் என்று அழைத்தார். அவள் குழந்தைகள் "பளிங்கில்லம்" என்று அழைக்கப்பட வேண்டும் என்றார்.
# இல்லத்துப் பிள்ளைமார்

## இல்லம் எனும் உட்பிரிவுகள்

### சோழிய இல்லம்

சிவருத்திரரின் நான்காவது மனைவியான வேளாண்மைத் தொழில் செய்து வந்த அபிராமி அங்கசன் மகளான மதி, சோழி எனும் மண்வெட்டி முதலிய உழவுச் சாதனங்கள் உடைய வீட்டில் பிறந்தவள், பன்னாங்குழி எனும் சோழியாடியவள், சோழிய வகுப்பினள் எனும் பல கருத்துக்கள் வர சோழியில்லத்தாள் என்று கூறினார். அவள் குழந்தைகள் "சோழிய இல்லம்" என்று அழைக்கப்பட வேண்டும் என்றார்.
# இல்லத்துப் பிள்ளைமார்

## இல்லம் எனும் உட்பிரிவுகள்

### தோரணத்தில்லம்

சிவருத்திரரின் ஐந்தாவது மனைவியான மித்திரசேனையின் சுயம்வரம் மண்டபம் முழுவதும் பூத்தோரணங்களால் அலங்கரிக்கப்பட்டதை மனதில் கொண்டும் சுயம்வரத்தின் போது மணமாலைத் தோரணம் கையில் கொண்டு வந்ததையும், அம்மான் (தாய்மாமன்) மகள் என்கிற தோரணையிலும் தோரணத்தில்லத்தாள் என்று அழைத்தார். அவள் குழந்தைகள் "தோரணத்தில்லம்" என்று அழைக்கப்பட வேண்டும் என்றார் -என்று சிவருத்திர புராணம் தெரிவிக்கிறது.
# இல்லத்துப் பிள்ளைமார்

## திருமண உறவு முறை

பெண்களுக்கு முக்கியத்துவம் அளிக்கக் கோரி வரும் இன்றைய நிலையில், துவக்கத்திலேயே பெண்களுக்கு முக்கியத்துவம் அளித்து குடிவழியை தாயின் வழிக்குக் கொண்டு வந்த ஒரு சில சமுதாயத்தில் இந்த இல்லத்துப் பிள்ளைமார் சமுதாயமும் ஒன்று. இதன் மூலம் இச்சமுதாயத்தைச் சேர்ந்த ஒரு பெண்ணிற்குப் பிறக்கும் குழந்தைகள் அனைத்தும் அந்தப் பெண்ணின் வழிமுறையிலேயே அழைக்கப்படுகின்றனர். அதாவது அந்தப் பெண்ணின் இல்லம் வழியே குழந்தைகளுக்கும் இல்லமாக இருக்கிறது. இந்த இல்லங்களை அடிப்படையாகக் கொண்டு திருமண உறவுகள் மேற்கொள்ளப்படுகிறது. இது குறித்து சிவருத்திர புராணம் இப்படி கூறுகிறது,  
"சிவருத்திரர் தனது மக்களுக்கு திருமணம் செய்ய முடிவு செய்தார். அவர் ஏற்கனவே முடிவு செய்தபடி ஒரு இல்லத்து ஆணுக்கும் மற்றொரு இல்லத்துப் பெண்ணுக்குமாக திருமணம் செய்து கொள்ளும் புதிய வழிமுறையை உருவாக்கினர். இதன்படி, முதல் மனைவி மகனான மூட்டில்லத்தைச் சேர்ந்த தருமகூத்தனுக்கு நான்காவது மனைவி மகளான சோழிய இல்லத்துப் பெண்ணான மந்திரையையும், இரண்டாவது மனைவி மகனான மஞ்சநாட்டில்லத்தைச் சேர்ந்த தருமனுக்கு முதல் மனைவி மகளான மூட்டில்லத்தைச் சேர்ந்த காந்திமதியையும் , மூன்றாவது மனைவியின் மகனான பளிங்கில்லக் கலுழனுக்கு இரண்டாவது மனைவியின் மகளான மஞ்சநாட்டில்லத்தைச் சேர்ந்த மந்திரையையும் , நான்காவது மனைவியின் மகனான சோழிய இல்ல இலவனுக்கு மூன்றாவது மனைவியின் மகளான பளிங்கில்ல சுதையையும் திருமணம் செய்து வைத்தார். தோரணத்தில்ல மனைவியின் மகன் புரந்திர சிங்கருக்கு மூட்டில்லக் காந்திமதியின் மகள் சந்திராவையும், பளங்கில்லச் சுதையின் மகள் பூசனையை தோரணத்தில்லக் காரணச்சாமிக்கும், தோரணத்தில்ல மதியம்மையை சோழிய இல்ல இலவனுக்கு இரண்டாம் மனைவியாகவும் மணம் முடித்து வைத்தார்.  
இப்படி திருமணம் செய்து வைக்கப்பட்ட இந்தத் தம்பதிகளுக்குப் பிறக்கும் குழந்தைகள் தங்கள் தாய் எந்த இல்லத்தைச் சேர்ந்தவரோ அதையே இல்லமாகக் கொள்ள வேண்டும். ஒரு இல்லத்தைச் சேர்ந்தவர் அந்த இல்லத்தைத் தவிர பிற இல்லங்களில் மணமுடித்துக் கொள்ள வேண்டும் என்றும் ஒரு புதிய திருமண உறவு முறையை வகுத்தார்." இந்தத் திருமண உறவுமுறை தமிழகத்திலிருக்கும் மற்ற சாதியினர்களிடமிருந்து இவர்களை வேறுபடுத்திக்காட்டுகிறது. தமிழகத்தில் பெரும்பான்மையான சாதியினரில் ஒரு ஆண் தனது அக்காள் மகளை மணமுடித்துக் கொள்ளும் வழக்கம் கடைப்பிடிக்கப் படுகிறது. ஆனால் இல்லத்துப்பிள்ளைமார் சமுதாயத்தில் அக்காள் மகள் இல்லம் எனும் அடிப்படையில் ஒரே இல்லமாக அமைந்து விடுவதால் தாய்மாமனை மணந்து கொள்ளும் வழக்கம் இல்லை என்பது இங்கே குறிப்பிடத்தக்கது. இது போல் திருநெல்வேலி பகுதியில் உள்ள மறவர் சாதிகளிலும் தாய்மாமனை மணந்து கொள்ளும் வழக்கம் இல்லை என்பது குறிப்பிடத்தக்கது.
# இல்லத்துப் பிள்ளைமார்

## சமுதாயத்தினர் நிலை

### பொதுவான நிலை

- இந்தியாவில் தமிழக அரசால் பிற்படுத்தப்பட்ட சமுதாயத்தினராக அறிவிக்கப் பட்டிருக்கிறார்கள்.  
- கேரளாவிலுள்ள ஈழவர் சமுதாயத்தினருடன் தொடர்புடைய இச்சமுதாயத்தினர் தமிழ்நாட்டில் தென்மாவட்டங்களில்தான் அதிகமாக உள்ளனர். கன்னியாகுமரி மாவட்டத்தில் பல ஊர்களிலும், திருநெல்வேலி மாவட்டத்தில் திருநெல்வேலி, விக்கிரமசிங்கபுரம் போன்ற ஊர்களில் அதிக அளவிலும், விருதுநகர் மாவட்டத்தில் இராஜபாளையம், திருவில்லிபுத்தூர், மதுரை மாவட்டத்தில் மதுரை, மேலூர் பகுதிகளிலும், இராமநாதபுரம் மாவட்டத்திலும், தூத்துக்குடி மாவட்டத்தில் தூத்துக்குடி, ஸ்ரீவைகுண்டம் பகுதிகளிலும் தேனி மாவட்டத்தில் தேனி, போடிநாயக்கனூர், சின்னமனூர் பகுதிகளிலும், சென்னை மாநகரத்திலும் மற்றும் இதர மாவட்டங்களில் குறிப்பிடத்தக்க அளவிலும் வசித்து வரும் இவர்களது விடாமுயற்சியினால் தற்போது நல்ல பணிகளிலும் உள்ளனர்.
# இல்லத்துப் பிள்ளைமார்

## சமுதாயத்தினர் நிலை

### கல்வி மற்றும் பொருளாதார நிலை

- இவர்கள் கல்வி, பொருளாதார நிலையில் மேம்பட்ட நிலையில் இருக்கின்றனர். இதுவரை நடந்த ஐ.ஏ.எஸ், ஐ.பி.எஸ் தேர்வுகளில் மற்றும் அரசு பதவிகளில் இந்த சமுதாயத்தினர் தேர்ச்சி பெற்றிருக்கிறார்கள். மொத்தத்தில் சமூக, பொருளாதார நிலைகளில் நல்ல நிலையில் உள்ளனர். இந்த சமூகத்தினர் (தமிழ்நாடு அரசின் தமிழ்நாடு சாதிகள் பட்டியலில்) பிற்படுத்தப்பட்ட வகுப்பினர் பட்டியலில் சேர்க்கப்பட்டிருக்கின்றனர்.
# இல்லத்துப் பிள்ளைமார்

## அரசியல் பங்களிப்புகள்

### நாடாளுமன்றம் மற்றும் சட்டமன்றம்

- காலஞ்சென்ற நாஞ்சில் கி. மனோகரன் என்பவர் தமிழ்நாட்டில் எம்.ஜி.ஆர் அமைச்சரவையில் நிதி அமைச்சராகவும், கலைஞர் கருணாநிதி அமைச்சரவையில் வருவாய்த்துறை அமைச்சராகவும் இருந்திருக்கிறார். இவர் இந்திய அரசின் மக்களவை உறுப்பினராகவும் இருந்திருக்கிறார்.
- வழக்கறிஞர் ஆர். சண்முகசுந்தரம் என்பவர் இந்திய அரசின் மாநிலங்களவை உறுப்பினராக திமுக கட்சியின் சார்பாக ஒருமுறை இருந்திருக்கிறார்.
- தூத்துக்குடி மாவட்டம் ஸ்ரீவைகுண்டம் சட்டமன்றத் தொகுதியின் உறுப்பினராக இந்திய தேசியக் காங்கிரஸ் கட்சியைச் சேர்ந்த எம்.பி.சுடலையாண்டி என்பவர் இருந்திருக்கிறார்.
# இல்லத்துப் பிள்ளைமார்

## அரசியல் பங்களிப்புகள்

### உள்ளாட்சி அமைப்புகள்

- காலஞ்சென்ற எஸ். முத்து பிள்ளை (முத்தண்ணன் என்று அழைக்கப்பட்டவர்) என்பவர் மதுரை மாநகராட்சி மேயராக (1971 - 1980) இருந்திருக்கிறார். இவரே மதுரை மாநகராட்சியின் முதல் மேயர் ஆவார்.
- மதுரை மாநகராட்சியின் வடக்கு மண்டலக் குழுத் தலைவராக இசக்கி முத்து என்பவர் இருந்திருக்கிறார்.
# இல்லத்துப் பிள்ளைமார்

## அரசியல் பங்களிப்புகள்

### கட்சிப் பொறுப்புகள்

- நாஞ்சில் சம்பத் – மறுமலர்ச்சி திராவிட முன்னேற்றக் கழகத்தில் கொள்கைப் பரப்புச் செயலாளராக இருந்த இவர், வைகோவுடனான கருத்து வேறுபாட்டுக்குப் பின்பு அதிமுகவில் இணைந்தார். அதிமுகவில் கொள்கைப் பரப்புத் துணைச் செயலாளராக இருந்து வருகிறார். பின்னர் பிரிந்த அமமுக வில் கொள்கை பரப்பு செயலாளராக இருந்தார். தற்போது தீவிர அரசியலில் இல்லை.
- காலஞ்சென்ற புளியங்குடி க. பழனிச்சாமி – திமுக வில் தலைமைக் கழகப் பேச்சாளர், மாநிலக் கொள்கைப் பரப்புத் துணைச் செயலாளர். வைகோ பிரிவிற்குப் பின்பு மதிமுகவில் அரசியல் ஆலோசகர், மாவட்ட அவைத்தலைவர்.
# இல்லத்துப் பிள்ளைமார்

## செப்புப் பட்டயம்

1564 ஆம் ஆண்டில் மதுரையை ஆட்சி செய்த நாயக்கர் வம்சத்தைச் சேர்ந்த இராணி மங்கம்மாள் இல்லத்துப் பிள்ளைமார் சமூகத்தவர்களைப் பாராட்டும் வழியாக செப்புப் பட்டயம் ஒன்றை வழங்கியிருக்கிறார். அந்த செப்புப் பட்டயத்தில் இருக்கும் தகவல்:  
முதலில் அக்கால நடைமுறைப்படி, ராணியின் பராக்கிரமங்களையும், மதுரையம்பதியின் சிறப்பையும் கூறி, அங்கு வீற்றிருக்கும் ஸ்ரீ மீனாட்சி சொக்கநாதரையும், வள்ளி, தெய்வானை சமேத சுப்பிரமணியக் கடவுளையும் போற்றுகிறது.  
இவ்வளவு சிறப்பு வாய்ந்த மதுரையில் வாழும் ஐந்தில்ல முறைப் பணிக்கமார் திருப்பரங்குன்றத்தில் சுப்பிரமணிய சுவாமி சன்னதியில் அன்னதானம் உண்டு பண்ணுவதற்கு மதுரையில் வாழும் ஐந்தில்ல முறையார் முதல் தெற்கே கோட்டாறு, நாஞ்சில் நாட்டுக்கு வடக்கே, மலையாளத்திற்கு கிழக்கே, வடக்கே வேங்கட மலை வரையும், தஞ்சாவூர் உள்ளிட்ட சூரிய கிரகணம் படும் பூமியில் வாழ்ந்து வரும் ஐந்தில்லப் பணிக்கமார் அனைவரும் சேர்ந்து, மதுரையில் கூடி சேர்த்த பொது நிதியைக் கொண்டு சத்திரம் கட்டி, அன்னதானமும், விளக்கு நைவேத்தியமும் உண்டு பண்ணினார்கள் என்றும் கூறி, இவர்களது இந்த சேவை சூரிய சந்திரர்கள் உள்ளவரை தொடரும் என வாழ்த்தி, இவர்களுக்கு யாராவது இடைஞ்சல் செய்தால் காராம்பசுவைக் கொன்ற பாவத்திற்கு ஆளாவார்கள் என்றும் கூறப்பட்டுள்ளது.  
இந்த செப்புப் பட்டயம் பொதுமக்கள் பார்வைக்காக மதுரை அருங்காட்சியகம் வழியாக மன்னர் திருமலை நாயக்கர் மகாலில் வைக்கப்பட்டுள்ளது.
# இல்லத்துப் பிள்ளைமார்

## சமுதாயச் சிறப்புகள்

- அறுபத்துமூன்று நாயன்மார்களில் ஒருவரான ஏனாதி நாயனார் ஈழவ சமுதாயத்தைச் சேர்ந்தவர் என்பது இங்கே குறிப்பிடத்தக்கது.  
- தமிழ்நாட்டில் அறுபடை வீடுகளில் ஒன்றான திருச்செந்தூர் சுப்பிரமணிய சுவாமி கோவிலில் தைப்பூசத் திருவிழா தினத்தன்று சுப்பிரமணிய சுவாமி இங்குள்ள சங்குமுகநாட்டு இல்லத்துப் பிள்ளைமார் சமுதாய மண்டபத்தில் வைக்கப்படுவது தனிச்சிறப்பு.  
- தமிழ்நாட்டில் விருதுநகர் மாவட்டத்தில் உள்ள இருக்கன்குடி மாரியம்மன் கோயில் நிர்வாகத்தில் பரம்பரையாக பூஜை செய்து வருவதும் இவர்களின் வாரிசுதாரர்கள் இக்கோயிலின் பரம்பரை அறங்காவலர்களாகப் பணியாற்றும் உரிமையும் தமிழக அரசு வழங்கிச் சிறப்பித்திருக்கிறது.
# இல்லத்துப் பிள்ளைமார்

## இல்லத்துப் பிள்ளைமார் கல்வி நிறுவனங்கள்

இல்லத்துப் பிள்ளைமார் சமுதாயத்தைச் சேர்ந்த அமைப்புகள் மற்றும் இச்சமுதாயத்தைச் சேர்ந்த தனிப்பட்ட நிறுவனர்களின் நிர்வாகங்களிலுள்ள சில கல்வி நிறுவங்கள்
# இல்லத்துப் பிள்ளைமார்

## இல்லத்துப் பிள்ளைமார் கல்வி நிறுவனங்கள்

### அமைப்புகளின் நிர்வாகங்கள்

- மதுரை பிள்ளைமார் சங்க மேல்நிலைப்பள்ளி, சம்மட்டிபுரம், மதுரை.
- இல்லத்தார் நடுநிலைப்பள்ளி, கோவில்பட்டி.
# இல்லத்துப் பிள்ளைமார்

## இல்லத்துப் பிள்ளைமார் கல்வி நிறுவனங்கள்

### தனிப்பட்ட நிறுவனர் நிர்வாகங்கள்

தமிழ்நாடு இல்லத்துப்பிள்ளைமார் சங்கத்தின் மாநிலத் தலைவராக உள்ள ஸ்ரீ வில்லிபுத்தூரைச் சேர்ந்த வி.பி.எம்.சங்கர் என்பவரின் தலைமையிலான வி.பி.எம்.எம். கல்வி அறக்கட்டளையின் கீழ் உள்ள கல்வி நிறுவனங்கள்:  
- வி.பி.எம்.எம். மகளிர் கலை அறிவியல் கல்லூரி, கிருஷ்ணன் கோயில்
- வி.பி.எம்.எம். மகளிர் பொறியியல் கல்லூரி, கிருஷ்ணன் கோயில்.
- வி.பி.எம்.எம். மகளிர் கல்வியியல் கல்லூரி, கிருஷ்ணன் கோயில்.
- வி.பி.எம்.எம். மகளிர் ஆசிரியப் பயிற்சி நிறுவனம், கிருஷ்ணன் கோயில்.
- வி.பி.எம்.எம். மெட்ரிகுலேசன் மேல்நிலைப் பள்ளி, கிருஷ்ணன் கோயில்.
# இல்லத்துப் பிள்ளைமார்

## கேரள ஈழவர்கள்

- தமிழ்நாட்டின் அருகிலுள்ள கேரளாவில் இருக்கும் ஈழவர்கள் இந்த இல்லத்துப் பிள்ளைமார் சமுதாயத்துடன் தொடர்புடையவர்கள். கேரளாவின் அனைத்துப் பகுதி ஈழவர்களிடமும், தமிழ்நாட்டில் இருக்கும் இல்லத்துப் பிள்ளைமார்களிடையே உள்ள இல்லம் எனும் உட்பிரிவுகள் இல்லை. குறிப்பாக கேரளாவின் தென் மாவட்டங்களில் வசித்து வரும் ஈழவர்களிடையே இருக்கும் இல்லம் எனும் உட்பிரிவுகளும் தமிழ்நாட்டில் இருக்கும் இல்லத்துப் பிள்ளைமார்களிடையே இருக்கும் இல்லம் எனும் உட்பிரிவுகளும் ஒன்றாக இருக்கிறது. இவர்கள் மொழியால் மட்டுமே வேறுபட்டு இருக்கிறார்கள். ஆனால் இல்லத்துப் பிள்ளைமார்களுக்கும் ஈழவர்களுக்கும் திருமண உறவு இல்லை.  
- ஈழம் என்ற சொல்லுக்குத் தமிழில் பனை என்ற பொருள் உண்டு. ஈழவர் என்று கேரளாவிலே சொல்லப்படுகின்ற சாதியார் ஈழத்திலிருந்து கேரளாவிற்கு வந்தவர்கள். அதுபோல நெல்லை மாவட்டத்தினுடைய எல்லையோரத்திலே வாழ்கிற இல்லத்துப்பிள்ளைமார் என்று சொல்லப்படக்கூடிய சாதிகள் ஈழப்பிள்ளைமார் என்றுதான் சொல்வார்கள். அவர்களும் அங்கிருந்துதான் வந்திருக்க வேண்டும்.  
- கேரளாவில் அனைத்து சமுதாய மக்களின் உரிமைகளுக்குமாக போராடிய சமூகச் சீர்திருத்தவாதியான ஈழவர் சமுதாயத்தில் பிறந்த ஸ்ரீ நாராயணகுருவின் படம் தமிழ்நாட்டில் இருக்கும் இல்லத்துப் பிள்ளைமார் சமுதாயத்தினர் வீடுகளில் இடம் பெற்றிருக்கிறது என்பது இங்கு குறிப்பிடத்தக்கது.
# இழ்சாக் கார்ட்டியே

**இழ்சாக் கார்ட்டியே** *(யாக்குவசு கார்ட்டியர் Jacques Cartier, டிசம்பர் 31, 1491–செப்டம்பர் 1, 1557)* ஒரு புகழ்பெற்ற பிரான்சிய புதுப்புலம் ஏகுநர் (explorer) ஆவார். இவர் இன்றைய கனடா நாட்டினை முதன் முதலாக ஐரோப்பியர்களுக்கு அறிவித்து பிரான்சின் உடைமையாக உரிமை வேண்டினார். கனடாவில் உள்ள செயின்ட் லாரன்சு வளைகுடாவையும், செயின்ட் லாரன்சு ஆற்றையும் முதன் முறையாக விளக்கி அதன் நில வரைபடங்களை உருவாக்கினார்.[5] லாரன்சு ஆற்றுக் கரைப்பகுதியிலும், ஓக்கெலாக (Hochelaga) (மான்ட்ரியால் தீவு) ஊர்ப் பகுதியிலும், சிட்டாடகோனா (Stadaconna) (கியுபெக் நகரம்) ஊர்ப்பகுதியிலும் வாழ்ந்த செயின்ட் லாரன்சு இரோக்குவா மக்களையும், அந்நிலப்பகுதியையும் "கனடா நாடு" என்று அறிவித்தார்.
# இழ்சாக் கார்ட்டியே

## தொடக்கக் கால வாழ்க்கை

இழ்சாக் கார்ட்டியே 1491 இல் பிரான்சில் செயின்ட்-மாலோ என்னும் இடத்தில் பிறந்தார்[6]. இவர் பிறந்த செயின்ட்-மாலோ பிரிட்டனியின் டச்சியைச் (duchy of Brittany) சேர்ந்த வடகிழக்கின் கோடியில் உள்ள ஒரு துறைமுகம் ஆகும். இது பின்னர் 1532 இல் பிரான்சுடன் சேர்க்கப்பட்டது. கார்ட்டியே மதிக்கத்தக்க கப்பற்காரராக (கம்மாறர்) இருந்தார். பின்னர் அப்பகுதியில் செல்வாக்குடைய குடும்பத்தைச் சேர்ந்த மாரி காத்தரீன் டெ கிரான்செ (Mary Catherine des Granches) என்பாரை மணந்தபின் இவர் குமுகத்தில் தன் செல்வாக்கு நிலையை உயர்த்திக்கொண்டார். இவருடைய உயர்ந்த குமுக நிலையை அறிய இவருடைய பெயர் அடிக்கடி செயின்ட்-மாலோவில் உள்ள சர்ச்சில் உள்ள பிறப்புப் பதிவேட்டில், காட்பாதர் (Godfather) அல்லது சாட்சி எனக் குறிப்பிடப்பட்டிருப்பதில் இருந்து அறியலாம்
.
# இழ்சாக் கார்ட்டியே

## முதல் கடற்பயணம்

கி. பி. 1534ஆம் ஆண்டு பிரான்சின் கூட்டு நாடான பிரித்தனி பிரான்சுடன் இணைவதற்கு இரண்டு ஆண்டுகளுக்கு முன்னர், இடச்சியின் அரசர் பிரான்சின் முதலாம் பிரான்சிசிடம் கார்ட்டியே புனித மோலோவில் உள்ள தேவாலயத்தின் ஆயரால் அறிமுகப்படுத்தப்பட்டார். அதற்கு முன்னரே பிரான்சிசு மன்னர் கி. பி. 1524ஆம் ஆண்டில் பிளாரன்டைனின் சியோவன்னிடா வெராசனோ என்னும் கடலோடியை வட அமெரிக்காவின் கிழக்குக் கரையோரங்களில் பிரான்சின் சார்பாக கடலோடுமாறு அழைத்திருந்தார். நியூபவுன்லேண்டு மற்றும் பிரேசில் பயணங்கள் மூலம் கார்ட்டியர், புதிய நிலங்களை உலகுக்கு அறிமுகப்படுத்துவதில் சிறந்தவராக இருப்பார் என்று ஆயர் லி வெனியூர் தெரிவித்துள்ளார்.  
கார்ட்டியர் ஏப்ரல் 20, 1534 ஆம் ஆண்டு பிரான்சிசு மன்னனிடம் நிதி பெற்று ஆசியாவிற்கு கடல்வழி பயணம் மேற்கொள்ள மேற்கு வழியை கண்டறியும் எண்ணத்தோடு புறப்பட்டார். . அந்த ஆண்டின் மே 10 இல் தொடங்கிய கடல் வழியான இவரது பயணம் இருபது நாட்கள் நீடித்தது. நியூஃபவுண்ட்லேண்டின் சில பகுதிகளை இவர் ஆய்வு செய்தார். தற்போது இவை கனடாவின் அட்லாண்டிக் மாகாணங்களாகவும் செயின்ட் லாரன்சு வளைகுடாவிலும் உள்ளடங்கியுள்ளன. மெக்தாலன் தீவுக்கூட்டத்தில் இருக்கும் பிரியோன் தீவுக்கு வடகிழக்கில் உள்ள ஒரு பகுதியில் பறவைகள் சரணாலயம் ஒன்றைக் கண்டார். இவருடைய குழுவினர் அங்கிருந்த சுமார் ஆயிரம் பறவைகளை படுகொலை செய்தனர். பெரிய ஓக் எனப்படும் இப்பறவைகள் இன்று முற்றிலுமாக அழிந்து போயின. சாலியர் விரிகுடாவுக்கு வடக்குப் பகுதியில் உள்ள கனடாவின் பழங்குடி மக்களுடன் கார்டியரின் முதல் இரண்டு சந்திப்புக்கள் பெரும்பாலும் சுருக்கமானவையாகவும் சில வர்த்தக ரீதியாகவும் நிகழ்ந்தன.  
அக்கடல்வழியில் உள்ள கடலோடி ஒருவனின் இரண்டு மகன்களை இவர் கடத்தி இருந்ததால் இவர் பல இடர்களுக்கு இடையே இப்பயணத்தை மேற்கொள்ள வேண்டியிருந்தது. இவர் தான் செய்ய நினைத்த கடல்பயணங்களின் குறிப்புகளையும் இவர் கடல்பயணத்தில் கிடைத்த ஐரோப்பிய பொருட்களையும் பற்றி எழுத்து ஆதாரங்கள் காணப்படுவதால் இவர் தான் நினைத்தபடியே முதல் கடற்பயணத்தை மேற்கொண்டார் என உறுதி ஆகிறது..
# இழ்சாக் கார்ட்டியே

## இரண்டாம் கடற்செலவு

யாக்குவசு கார்ட்டியர் அடுத்த ஆண்டு மே மாதம் 19 இல் மூன்று கப்பல்கள், 110 ஆட்கள் மற்றும் சிறை பிடிக்கப்பட்ட இரண்டு சிறைக் கைதிகளுடன் தன்னுடைய இரண்டாவது கடற்பயணத்தை மேற்கொண்டார். செயின்ட் லாரன்சை அடைந்த அவர் முதன்முறையாக செயின்ட்லாரன்சு நதியில் பயணம் செய்து டொனாகோனோ ஆட்சிபுரிந்த ஈரோகுவியன் தலைநகரமான சிடேடானோவுக்குச் சென்றார்.  
கார்டியர் தனது முக்கிய கப்பல்களை சிடேடாகோனாவுக்கு அருகே ஒரு துறைமுகத்தில் விட்டுவிட்டு இப்போது மான்ட்ரியல் என அழைக்கப்படும் ஓக்கெலகாவுக்கு ஒரு சிறிய கப்பல் மூலமாக அக்டோபர் 2, 1535 இல் வந்து சேர்ந்தார். சிறிய ஏழ்மையான சிடேடாகோனா கிராமத்தைக் காட்டிலும் ஓக்கெலகா சுவாரசியமாக இருந்தது. ஆயிரக்கணக்கான மக்கள் நிரம்பிய கூட்டம் ஆற்றங்கரைக்கு வருகை தந்து இந்த பிரஞ்சுக்காரரை வாழ்த்தியது. அவர்கள் வந்து சேர்ந்த இடம் செயின்டே-மேரி சால்ட்டின் தொடக்கம் என்று உறுதியாக அடையாளம் காணப்பட்டுள்ளது – அங்குள்ள பாலத்திற்கு இவருடைய பெயர் சூட்டப்பட்டு இப்போதும் அங்குள்ளது. நதியில் நீரோட்டம் தடைபட்டதால் இவரது சீனப்பயணம் மேலும் தொடர முடியாமல் முடிந்தது.  
ஓக்கெலகா மக்களுடன் இரண்டு நாட்கள் செலவழித்த பின்னர் கார்டியர் அக்டோபர் 11 அன்று சிடேடாகோனாவுக்குத் திரும்பினார். 1535-1536 குளிர்காலத்தை சிடேடாகோனாவில் அவர் செலவழிக்க முடிவு செய்தார். கார்ட்டியர் மற்றும் அவரது குழுவினர் குளிர்காலத்தைச் சந்திக்க , கோட்டையை வலுப்படுத்தி, எரிபொருள் உணவு ஆகியனவற்றைச் சேகரித்தனர்.
# இழ்சாக் கார்ட்டியே

## மூன்றாவது கடற்பயணம் 1541-1542

அக்டோபர் 17, 1540 இல், பிரான்சிசு கடற்படைத் தளபதி யாக்குவசு கார்டியரை கனேடியமயமாக்கல் திட்டத்தின் தலைவராக நியமிப்பதற்காக கனடாவுக்குத் திரும்பும்படி உத்தரவிட்டார். இருப்பினும் பிரெஞ்சு கனடாவின் படைத்தலைவராகவும், அரசரின் நெருங்கிய நண்பராகவும் விளங்கிய இராபர்வால் என்பவரால் இந்நியமனம் தடுக்கப்பட்டது. இராபர்வாலின் தலைமையின் கீழ் கார்ட்டியர் முதன்மை கடலோடியாக இப்பயணம் தொடங்கியது. இராபர்வால் ஆயுதங்களுக்காகக் காத்திருக்க வேண்டியிருந்ததால் கார்ட்டியரை கப்பல்களுடன் பயணத்தைத் தொடங்க அனுமதித்தார்.  
1541 ஆம் ஆண்டு மே 23 இல் கார்டியர் தனது மூன்றாவது பயணத்திற்காக ஐந்து கப்பல்களுடன் செயிண்ட்-மாலோவை விட்டுப் புறப்பட்டார். கிழக்கு ஆசிய நாடுகளுக்கான வழியை கண்டுபிடிக்கும் எண்ணம் எதுவும் இந்த நேரத்தில் அவருடைய சிந்தனையில் இல்லை. சாகுனெய் இராச்சியம் மற்றும் அதன் செல்வங்களை கண்டுபிடிப்பதும், செயிண்ட் லாரன்சு ஆற்றின் குறுக்கே ஒரு நிரந்தர குடியேற்றத்தை ஏற்படுத்துவதும் கார்ட்டியருடைய அப்போதைய இலக்குகளாக இருந்தன.  
செப்டம்பர் 7 இல் சாகுனெய் இராச்சியத்தைத் தேடி ஒரு நீண்ட காலப் பயணத்தை மேற்கொண்டார். ஓச்செலகாவை அவர் அடைந்தபோது மோசமான வானிலை மற்றும் ஒட்டாவா ஆற்றின் தொடர்ச்சியான நீரோட்டங்களால் இடர்பாடுகளைச் சந்தித்தார். 1542 சூன் மாதத்தின் தொடக்கத்தில் கப்பல்களில் தங்கம் மற்றும் வைரங்களுடன் கார்ட்டியர் பிரான்சுக்கு திரும்பினார். இராபர்வால் கப்பல்களின் பொறுப்பை ஏற்றுக் கொண்டதால் கார்ட்டியரின் இறுதிப் பயணமாக இது முடிவடைந்தது.
# இழ்சாக் கார்ட்டியே

## ஓய்வு

கார்ட்டியே கடைசியாக தன் வாழ்வை பிரான்சில் செயின்ட்-மாலோ பகுதியில் கழித்தார். அங்கு போர்த்துகீசிய மொழிபெயர்ப்பாளராக அவ்வப்பொழுது இருந்து உதவினார். அவர் தம் 65 அல்லது 66 ஆவது அகவையில் விரைந்து பரவிய தொற்றுநோயால் இறந்தார். இவருக்குப் பின்னர் 1608 வரையிலும் கனடாவில் வேறு ஐரோப்பிய குடியேற்றங்கள் ஏதுவும் நிகழவில்லை. பின்னர் 1608 இல் சாமுவேல் சாம்ப்பிளேன் என்பவர் இன்றைய கியுபெக் நகரத்தை நிறுவினார்.
# இழ்சாக் கார்ட்டியே

## நினைவிடங்கள்

- யாகுவசு கார்டியர் தீவு நியூபவுண்ட்லேண்டில் உள்ள கிரேட் வடக்கு தீபகற்பத்தின் முனையில் மற்றும் குயுரோபொன் நகரில் அமைந்துள்ளது. 1530 களில் பெல்லெல் தீவின் நீரிணை வழியாக யாகுவசு கார்ட்டியர் பயணித்தபோது அவரே இத்தீவுக்குப் பெயரிட்டதாக கூறப்படுகிறது.
- கனடா-கியூபெக் மாகாணத்தில் பாயும் 161 கிலோமீட்டர் நீளம் கொண்ட யாக்குவசு கார்டியர் நதி.
- கியூபெக்கில் அமைந்திருக்கும் யாக்குவசு கார்ட்டியர் பூங்கா
- மாண்ட்ரியலுக்கும் லாங்குயிலுக்கும் இடையில் அமைந்துள்ள யாக்குவசு கார்ட்டியர் பாலம்
- இவை தவிர துறைமுகம், கோபுரம், கல்லுரிகள் என பல நினைவுச் சின்னங்கள் கியூபெக்கைச் சுற்றிலும் காணப்படுகின்றன
# இழ்சாக் கார்ட்டியே

## அடிக்குறிப்புகளும் மேற்கோள்களும்

-
- online
-
# மருத்துவத்துறையின் வரலாறு

பிறப்பு, இறப்பு, நோய் ஆகியன மனித வாழ்வோடு ஒன்றிணைந்த கூறுகள். இவை தொடர்பாக எல்லா சமூகங்களும் மருத்துவ நோக்கிலான விளக்கங்கள் கொண்டிந்தன. அந்த விளக்கங்கள் பட்டறிவு, சமய நம்பிக்கைகள் அடிப்படையில் அமைந்திருந்தன. தற்காலத்தில் அறிவியல் மருத்துவத்துக்கு உறுதியான ஒரு அடிப்படையைத் தந்தது. **மருத்துவத்துறையின் வரலாறு** பல்வேறு சமூகங்களின் மருத்துவங்களின் வரலாற்றையும், தற்கால அறிவியல் சார்ந்த மருத்துவத்துறையின் வரலாற்றையும் பற்றியதாகும்.
# மருத்துவத்துறையின் வரலாறு

## அறிவியல் மருத்துவத்தின் எழுச்சி

தற்கால மருத்துவத்தின் எழுச்சியும் ஆதிக்கமும் 1800 களில் அமெரிக்கா, கனடா, ஐரோப்பிய போன்ற மேற்கு நாடுகளில் தொடங்கியது. அக்காலத்தில் பொது மருத்துவம் என்று ஒன்று இல்லாமல் பல மருத்துவ பிரிவுகள் இருந்தன. அந்தக் காலப்பகுதியில் Germ theory of disease, Antibiotic, மரபியல் என்று உறுதியான கோட்பாடுகள் அறியப்பட்டிருக்கவில்லை. எப்படி நோயைக் கண்டுபிடிப்பது, எப்படி குணப்படுத்துவது தொடர்பாக தரப்படுத்தப்பட்ட முறைகள் இருககவில்லை. மருத்துவத்துறை அவ்வளவு சமூக அந்தஸ்தும் பெற்றுருக்கவில்லை. எப்படி இந்தியாவில் அறுவைச் சிகிச்சை நிபுணர்கள் கீழ் சாதியாக கருதப்பட்டார்களோ, அதற்கு சற்று மேம்பட்ட நிலை மேற்குநாடுகளில் இருந்தது. குறிப்பாக பலமான துறையாளர்களின் கைகளில் மருத்துவம் அன்று இருக்கவில்லை. 1800 பிற்பகுதியில் இந்த நிலை மாறத்தொடங்கியது.  
அன்று பொது மருத்துமாக Allopathic மருத்துவம் மருபியது. அந்த மருத்துவர்கள் ஒரு ஒன்றியம் அமைத்து தங்களது நலனுக்காக நடவடிக்கைகளை மேற்கொண்டனர். Homoepoahts, ecelctics, Chiropractic, Osteopathy, pharmacy, midwifry போன்ற அன்றிருந்த பிற பிரிவினர்களை சிறுமைப்படுத்தினர் அல்லது தமது கட்டுப்பாட்டுகள் கொண்டுவந்தார்கள்.  
1900 களில் மருத்துவ ஒன்றியங்களின் செயற்பாட்டால் மருத்துவக் கல்வி தரப்படுத்தப்பட்டு, மருத்துவம் உரிமம் பெறவேண்டிய பணி என்று சட்டமாகிற்று. தனியார் கல்லூரிகள் தொடங்கப்பட்டு, மருத்துவம் வேகமாக ஒரு வணிகமாக தன்னை வளர்த்துக்கொண்டது. இதன் பின்னரே மருத்துவம் அறிவியல் முறைப்படி கல்விக்கும் பணிக்கும் முக்கியத்துவம் தந்தது. அறிவியல் நோக்கிலான ஆய்வுகள் நோய் பற்றி, நோய்களை கண்டறியும் முறைபற்றி, குணப்படுத்தும் முறை பற்றி பல முன்னேற்றங்களை எட்டியது. மருத்துவத்தில் அறிவியமயமாக்கப்பட்ட பின் பல உட்பிரிவுகள் தோன்றின. எடுத்துக்காட்டாக physiotherpay, occupational therpay, x-tray technology, Nursing, Pharamsy ஆகியவையாம். மேலும், இப்படி வளர்ந்த மருத்துவம் சித்த மருத்துவம், சீன மருத்துவம் போன்றவற்றை பிற அறிவியல் எழுச்சிக்கு முற்பட்ட மருத்துவ முறைகளை பின் தள்ளியது, அல்லது அவற்றை மாற்று மருத்துவங்கள் என்று சிறுமைப்படுத்தியது.  
1900 களின் தொடக்கத்தில் மருத்துவக் கல்வியும் மருத்துவத்துறையும் தனியார் வணிகங்களிடமே இருநத்து. 1950 களின் பின்பு இந்த நிலை கனடாவிலும் ஐரோப்பாவின் பல நாடுகளில் மாறத்தொடங்கியது. தனியாரிடம் இருந்த மருத்துவத்துறை பெரும் தொகை மக்களின் மருத்துவத் தேவையை பூர்த்திசெய்யவில்லை. இலாபம் ஈட்டும் நோக்கில் நோய்களை வரும் முன் காப்பதை விட, வந்த பின் குணப்படுத்தும் பண்பைப் பெற்றிருந்தது. இதனால் பெரும்பான்மை மக்கள் அரசு மருத்துவ சேவைகளை வழங்க உதவவேண்டும் என்று வேண்டினர். இதன் நீட்சியாக 1960 களில் கனடா, மற்றும் சில ஐரோப்பிய நாடுகளில் மருத்துவக் கல்வியையும் சேவையும் அரசு முதன்மையகா வழங்க தொடங்கியது. அரசு கட்டுப்பாட்டுக்குள் மருத்துவம் வந்த பின்னர் மருத்துவர்கள் அரச சேவையார்களாக மாறினர்.
# மருத்துவத்துறையின் வரலாறு

## முக்கியக் கண்டுபிடிப்புகள்

- 1284 - மூக்குக் கண்ணாடி
- 1674 - உயிரணுக்கொள்கை
- 1796 - தடுப்பு மருந்தேற்றம்
- 1800 - உணர்வகற்றல்
- 1816 - துடிப்புமானி
- 1858 - படிவளர்ச்சி
- 1870 - நோய்க் கிருமிக் கோட்பாடு
- 1895 - ஊடுகதிர் அலைகள்
- 1896 - Cardiac surgery
- 1905 - கருவிழி மாற்று சிகிச்சை
- 1928 - நுண்ணுயிர் எதிர்ப்பி - நோய்க்கிருமி கட்டுப்படுத்தி: பெனிசிலின்
- 1953 - டி.என்.எ
- 1957 - செயற்கை இதயமுடுக்கி
- 1958 - மீயொலி நோட்டம்
- 1967 - இதய மாற்று அறுவைச் சிகிச்சை
- 1971 - வரியோட்டவழிக் கணித்த குறுக்குவெட்டு வரைவி
- 1973 - காந்த அதிர்வு அலை வரைவு
- 2000 - மனித மரபகராதித் திட்டம்
# மருத்துவத்துறையின் வரலாறு

## இவற்றையும் பாக்க

- சித்த மருத்துவம்
- ஆ.ஆ.நி தமிழ் மருத்துவ சுவடித் தொகுப்பு
# மருத்துவத்துறையின் வரலாறு

## வெளியிணைப்புகள்

- Gary Jeffrey. (2007). *Medical Breakthroughs*. Rosen Classroom.
# முள்ளஞ்சேரி

குமரி மாவட்டத்தின் மார்த்தாண்டம் அருகே **முள்ளஞ்சேரி** கிராமம் நல்லூர் பேரூராட்சியில் 4வது வார்டில் பெரும் பகுதியையும் 3வது வார்டு 8வது வார்டின் ஒரு பகுதியையும் உள்ளடக்கியது மேற்காக 19 ஏக்கர் அரசு புறம்போக்கு மலவாரம் பொற்றையையும் கிழக்காக மருதங்கோடு ஏலாவையும் தெற்கு பகுதியாக வெள்ளம்கட்டி பனங்கறச்சி ஏலாவையும் வடக்காக ஐரேனிபுரம் முளங்குழி சாலையையும் எல்லையாக கொண்டது. ஐரேனிபுரம் விரிகோடு சாலை முள்ளஞ்சேரி கிராமத்தை இரண்டாக பிரிக்கிறது .
# முள்ளஞ்சேரி

## பாரம்பரியம்

நெல்வேலி கிராமம் திருவிதாங்கூர் சமஸ்தானத்தின் நிலப்பிரபுக்களாகிய தம்புரான்கள் ஆட்சியின் கீழ் இருந்தது. தம்புரான் வசிப்பிடமாக நெல்வேலி இருந்தது. மதில் சுவர்களும் பெண்கள் குளிக்க அகழியும் (குளம்) பாதுகாப்பாக அரணும் அமைந்திருந்தது. நெல்வேலி மாகாதேவர் ஆலயம் புராதானமானது தம்புராக்கள் கட்டளைக்கு செயல்பட நாயர் இனத்தவர் இருந்தனர் அவர்கள் தம்புரான்களுக்கும் உழைக்கும் மக்களுக்கும் பாலமாக செயல்பட்டனர். உழைக்கும் மக்கள் தம்புரான்கள் பார்வையில் படுவதோ எதிரே வருவதோ மிகவும் பாவமாகவும் பழியாகவும் கருதப்பட்டன. நெல்வேலி கிழக்கு நெல்வேலி மேற்கு அனைத்துப்பகுதிகளும் தம்புரான்களின் ஆளுகைக்கு உட்பட்டு இருந்தது வாழும் மக்கள் எல்லாம் பாட்டம் (வருமானத்தில் பங்கு ) அடிப்படையில் வாழ்ந்து வந்தனர் பஞ்சம் பட்டினி நேரத்தில் உழைக்கும் மக்கள் வருமானத்தில் பங்கு கொடுக்க அவதிபட்டு வந்தனர் அதனால் வறுமை மிஞ்சிய வாழ்க்கையே இருந்தது.
# முள்ளஞ்சேரி

## முள்ளஞ்சேரி

300 ஆண்டுகளுக்கு மேல் பாரம்பரியம் உள்ள ஒடுக்கப்பட்ட மக்கள் மறைந்து வாழ்ந்த பகுதிதான் மலவாரம் பொற்றை அடிவாரம் உள்ள முள்ளஞ்சேரி. அடர்ந்த மரங்களும் பனைமரங்களும் வேனில் காலம்வரை ஒழுகும் நீருற்று களும் உள்ள பகுதி முள்ளஞ்சேரி.  
குறுக்கும் நெடுக்குமாக நீரோடைகள் இருந்தன. அவைகள் இன்று சாலைகளாக மாறிவிட்டன. பிறமக்கள் தொடர்பு அற்ற வாழ்க்கை நடத்தி வந்தனர். குலதெய்வமாகிய செண்பக வல்லி அம்மன் ஆலயத்தை முன்வைத்து தங்களுடைய ஆரோக்கிய வாழ்க்கை முறை இருந்தது. ஏல்லா செயல்களும் அவள்கருனை என நம்பி வாழ்ந்தனர். எதிரி களிடமிருந்து பாதுகாப்பு நோய்களிலிருந்து பாதுகாப்பு நல்லசெயல்கள் வாழ்க்கை நலன் அனைத்தும் அன்னையின் அருள் என்ற நம்பிக்கை அடிப்படையில் வாழ்ந்தனர்.  
செண்பக வல்லி அம்மன் ஆலயம் மிகச்சிறந்த கட்டமைப்போ பரிவாரமோ இல்லை. மண்ணினால் கோயில்கள் பனைஒலையினால் ஆன கூரைகள். மண்ணினால் குயவர்களால் வடிவமைத்த சிலைகள் இதுதான் ஆலயத்தின் தோற்றமாக இருந்தது. ஆண்டுக்கு ஒருமுறை கார்த்திகைக மாதங்களில் 41 நாட்கள் விளக்கு ஏற்றி முடிவில் கொடை கொண்டாடுவார்கள் கொடைநாளில் பங்காளிகள் உறவினர்கள் அனைவரும் கூடுவாவர்கள் குலை வாழை படையல்கள் குவித்திருப்பர்கள் கமுகுபு தேங்காய் உருக்கிய எண்ணெய் படைத்து வைப்பார்கள் பொங்கலிட்டு படையல் செய்வார்கள் செண்பகவல்லி அம்மன் காக்கும் நீலாம்பிகை சுடலைமாடன் ஸதாபகர் புதம் பெருமாள் காரண கர்த்தா(குலசாவு) முதலியவர்களுக்கு படையல் இடுவார்கள் ஊர் ஒதுக்குப்புறத்தில் கோழிகளை வெட்டி படைப்பார்கள் இப்படி படையல் போடும் நாளில் பெரும்பாலானவர்கள் கள் சாராயம் போன்ற போதையில் இருப்பாகள். பெண்கள் உறவினர்கள் சாமியாடுபவரின் அருள்வாக்குக்காக காத்திருப்பார்கள் அருள்வாக்கு ஒரு சிலருக்கு சொன்னாலோ வழங்கப்படும் எண்ணெய் சிலருக்கு கிடைக்க வில்லை என்றாலோ ரணகளமான யுக்தம் நடக்கும. உறவினர்கள் பெண்கள் சிதறி அடித்து ஓடுவார்கள் மொத்தத்தில் கொடைவிழா அமைதியாக நடைபெறாது. அடுத்த நாள் நேற்று நடந்தவைகள் மறந்து ஒரிரு நாட்களில் ஒற்றுமையாகவும் ஒன்று பட்டும் வாழ்வார்கள். இதுதான் வாழ்க்கை முறை.
# முள்ளஞ்சேரி

## தொழில்

பனைமரங்கள் அதிகம் உள்ள பகுதி என்பதால் பனைத்தொழில் அதிகம்செய்து வந்தனர் அது கடின உழைப்பாக இருந்தாலும் தெய்வீகமான தொழிலாகவே கருதிவந்தனர் காலை 4மணிக்கு பனை எற செய்பவர்கள் மதியம் 1மணிவரை பனை ஏறுவார்கள் காலையில் மட்டும் பதனீர் இறக்குவார்கள் வீட்டு தலைவி பிள்ளைகள் ஒவ்வொரு பனைக்கு சென்று பதனீர் கொண்டு வீட்டிற்கு சேர்க்க வேண்டும். மதியம் குளித்து விட்டு உணவருந்தி தூக்கம் போட்டுவிட்டு மீண்டும் 4மணிக்கு பனைமரம் எறி பாளை சீவி பராமரிப்பார்கள. இரவு 9மணிவரை வேலை செய்வார்கள். பகலில் வீடுசேர்த்த பதனீரை வீட்டுதலைவியும் பெண்களும் விறகு சேர்த்து பரந்த தகர பாத்திரத்தில் வைத்து காய்ச்சுவார்கள் மொத்த குடும்ப உழைப்பும் பனைமரத்தை நம்பியே இருக்கும். காய்ச்சி கட்டி ஆக்கிய கருப்புக்கட்டியை சீசன்நாளில் சிறிதளவே விற்பனை செய்து அன்றாட வீட்டு தேவைகளுக்கு பயன்படுத்துவார்கள் மீதம் உள்ளவைகளை மழைகாலத்தின் வாழ்வுக்காக சேகரித்து வைப்பார்கள்.
# முள்ளஞ்சேரி

## பரண்

கருப்புக்கட்டியை அடுப்பு வைக்கப்பட்ட கட்டிடத்தில் 5அடிக்கு மேல் பரண் அமைத்து சூடுபட பாதுகாத்து வைப்பார்கள் அவைகள் நல்ல விலை வரும்போது விற்பனை செய்வார்கள். ஒரு குடும்பத்தில் தகப்பன் பிள்ளைகள் 2 3 பேர்கள் பனை ஏறினால் செழிப்பானவர்களாக வாழ்வார்கள் இல்லையெனன்றால் வறுமையான வாழ்க்கைதான்.
# முள்ளஞ்சேரி

## பயிர்த்தொழில்

மருதங்கோடு ஏலா நெல்வேலி ஏலா நெல் விளைச்சல் உள்ள பகுதி சிலருக்கு மட்டுமே 10 சென்ட் 20 சென்ட் வயல் இருக்கும் இதில் பயிர்த்தொழில் செய்து அறுவடை செய்து பாதுகாத்து கொள்வாகள் குறைந்த நிலப்பரப்புகளே உள்ளன. மரங்கள் இல்லாத பகுதிகளில் மரச்சினி கிழங்கு (மரவள்ளிகிழங்கு)பயிரிடுவார்கள் அதில் உர ஊட்டமும் தண்ணீரும் கிடைப்பதற்காக கத்தரி மிளகு போன்றவைகளை பயிரிடுவார்கள் அதற்கு வேனில் காலங்களில் தண்ணிருக்காக இரட்டைகுளம் மற்றும் மருதங்கோடு ஏலாவில் நீராளி தோண்டி காக்கோட்டடை (பனை ஓலையினால் செய்யப்பட்ட நீர்பிடிக்கும் கலன் ) இரண்டை கம்பினால் கட்டி தோளினால் சுமந்து அதிக தூரம் உள்ள பயிர்களை பாதுகாத்து வந்து வருமானம் வந்தனர். மரச்சினி கிழங்கு மொத்தமாக விற்பனை செய்யப்படுவதில்லை விவசாயம் குன்றியகாலங்களில் வேனில் காலங்களில் உணவுத் தேவைக்காக அதைத் தோல் நீக்கி துண்டு துண்டாக வெட்டி பாறைகளில் போட்டு உலர வைப்பார்கள் எல்லோர்வீட்டிலும் ஒரு குதிர் இருக்கும் அதற்கு பத்தாயம் (பற்றாயம்) என்று பெயர். அந்த குதிருக்குள் சேர்த்து வைப்பார்கள். விளைச்சல் முடிந்த பின் வயலில் பூசணி கத்தரி வெண்டை வெள்ளரி மிளகாய் போன்றவை பயிரிடுவார்கள. கத்தரி வெண்டை வெள்ளரி மிளகாய் போன்றவை செவ்வாய் வெள்ளி சந்தையில் விற்பார்கள் பூசணி அதிகம் விளைச்சல் கொடுக்கும் அதை விளைச்ல் இல்லாத காலங்களில் விற்பதற்காக சேர்த்து வைப்பார்கள்.உலர்ந்த கிழங்கு குதிருக்குள்ளும் கருப்புகட்டி பரணிலும் பூசணிக்காய் வீட்டின் உள்பகுதியல் உழைக்கும் வாக்கத்தின் வீடுகளில் அதிகமாக இருக்கும். திருடர்களிடமிருந்து பாதுகாப்பதற்கும் பகுதி தூக்கம் போகும்.
# முள்ளஞ்சேரி

## உணவு முறை

அரிசி எட்டாக்கனியாக இருந்தாலும் சேர்த்து வைத்த நெல்மணிகள் தீரும் வரை சாப்பிடுவார்கள் தானியங்கள் பயிறு கொள்ளு (காணம்) துவரம் காய் முதலியவை மாலை நேரத்திற்கு ஈடு கொடுக்கும். பல குடும்பங்கள் நெல்அரிசி சோறாக சாப்பிட முடியாது. மதியம் வேளையில் கஞ்சியாகவே குடிப்பார்கள் 10,12 குடும்ப அங்கத்தினர்களுக்கு மண்கலனில் நிரப்ப வேண்டும். பயறு உழுந்து முதலியவை போட்டு கஞ்சியாகவே குடிப்பார்கள் அவித்த கிழங்கு மஞ்சள் உப்பு மிளாய் போட்டு இடித்து பதமாக்கிக் வைத்திரப்பார்கள். அந்தக் கஞ்சியில் போட்டு பிசைந்து குடிப்பார்கள் இரவு நேர சோறு கிழங்கு மீன் குழம்பாக வைத்து சாப்பிடுவார்கள். அது அதிக பலன் உடையதாக கருதுவார்கள. காலை பழைய சோறு முந்தைய நாள் மீன் குழம்புடன் சாப்பிடுவார்கள். பால் சில குடும்பங்களுக்கு மட்டுமே கிடைக்கும் கருப்புக்கட்டி சுக்கு காப்பி அலுப்பை போக்கும் பானமாக சாப்பிட்டு வந்தார்கள்.
# முள்ளஞ்சேரி

## வைத்தியம்

உழைக்கும் மக்களுக்கு உழக்கு கூட மிஞ்சாது. வறுமை பஞ்சம் ஏற்படும் காலங்களில் மிகவும் கஷ்டப்படுவார்கள் பனைத் தொழில் ஆபத்தான தொழில் எப்போது விபத்து ஏற்படும் என்று சொல்ல முடியாது. அந்தக்காலங்களில் பாரம்பரிய தம்புரான்களுக்கு சிகிச்சை செய்யும் வைத்தியர்கள் பாமரர்களுக்கு சிகிச்சை செய்ய முன் வர மாட்டார்கள். நம்பிக்கை அடிப்படையில் வைத்தியம் செய்யும் அடிப்படை அறிவில்லாதவர்களே சிகிச்சை செய்வார்கள். பிரசவம் மிகவும் கொடுமையானது. புழைத்துக் கொண்டால் பாக்கியம் என்ற முறையில் தான் இருக்கும் மருத்துவச்சி என்ற மூதாட்டி தான் பிரசவம் பார்ப்பாள். பெண்
பிற்ந்தது என்றால் மிகவும் வருத்தப்படுவார்கள் நோய் ஏற்பட்டது என்றால் மாந்தரிகம் விபுதி போடுதலும் தான் முக்கியப் பங்கு வகிக்கும் சுக்கு கசாயம் தான் முக்கிய மருந்து
கல்வி என்பது எட்டாக்கனி குருகுலக்கல்வியும் இல்லை அதற்கான ஆயத்தமும் இல்லை நாகரிகம் தோன்றிய காலங்களில் சுமார் 30 ஆண்டுகளுக்கு முன்பு கூட கல்வியை பாகற்காயாகத்தான் பார்த்தார்கள் ஏன் என்றால் பனைத்தொழில் செய்தால் குடும்பம் வறுமையின்றி வாழம் என்பதால் பனைத்தொழில் செய்பவர்க்கே பெண்கொடுக்கவும் செய்வார்கள் பெண்களும் விரும்புவார்கள்.
# முள்ளஞ்சேரி

## விடுதலை

குமரிமாவட்ட விடுதலை 1956க்கு பின் சமூக்ப்புரட்சி ஏற்பட்டது. அதற்காக போராடும் உணர்வு ஏற்பட்டது. இளைஞர்களும் சக்தி பெறத் தொடங்கினார்கள். தம்புரானகள் பிடி தளர்ந்து அவர்கள் இடத்தை விட்டு நகரத் தொடங்கினார்கள் ஆண்டு அனுபவித்த சொத்துக்களை அந்தந்த பகுதி மக்களுக்கு விலையாக கொடுக்க எத்தனித்தார்கள் அதனால் வாழ்விடம் எல்லாம் விலை கொடுத்து உரிமை பெற்றனர்.